**ŠIAULIŲ MIESTO SAVIVALDYBĖS ADMINISTRACIJOS**

**RĖKYVOS SENIŪNIJA**

**2022 M. METINĖ VEIKLOS PLANO ĮGYVENDINIMO ATASKAITA**

2023-01-30 Nr. V1-1

Šiauliai

**I. BENDROJI DALIS**

Rėkyvos seniūnija yra Šiaulių miesto savivaldybės administracijos struktūrinis teritorinis padalinys, veikiantis tam tikroje savivaldybės teritorijos dalyje. Rėkyvos seniūnijoje dirba du valstybės karjeros tarnautojai: seniūnas Audronius Ribikauskas ir vyriausioji specialistė Neringa Vilčinskaitė-Zavackienė.

2022 metais Rėkyvos seniūnijos teritorijoje vykdyti darbai:

Baigta Bačiūnų gatvės rekonstrukcija. Likęs tik gatvės apšvietimo įrengimo užbaigimas.

Išasfaltuota Svajonės g.

Tęsiami Rėkyvos progimnazijos renovacijos darbai.

Užbaigti teritorijos nuo Poilsio g. automobilių stovėjimo aikštelės prieš bažnyčią iki Rėkyvos ežero pakrantės tvarkymo darbai. Minėti darbai atlikti laimėjus projektui-idėjai šios teritorijos sutvarkymui dalyvaujamojo biudžeto lėšomis.

Pakeista pėsčiųjų tako Pirties g. nuo Energetikų iki Pirties g. 5 danga (išasfaltuotas).

Rėkyvos kultūros centro pastatas paruoštas rekonstrukcijai.

Rėkyvos seniūnijos teritorijos plotas 970,60 ha. Pagal turimus Gyventojų registro duomenis, Rėkyvos seniūnijos aptarnaujamoje teritorijoje deklaravusių gyvenamąją vietą gyventojų skaičius:

| Gyventojai, deklaravę gyvenamąją vietą pagal amžiaus tarpsnius | 2020 m. | 2021 m. | 2022 m. |
| --- | --- | --- | --- |
| Gyventojai iki 1 metų | 35 | 49 | 51 |
| Gyventojai nuo 1 metų iki 18 metų | 951 | 950 | 1034 |
| Nuo 18 metų iki 65 metų | 3284 | 3394 | 3532 |
| Daugiau kaip 65 metų | 939 | 950 | 903 |
| Iš viso | **5209** | **5343** | **5520** |

Per 2020 metus Rėkyvos seniūnijos aptarnaujamoje teritorijoje padaugėjo 110 gyventojų, per 2021 metus – 134 gyventojais, per 2022 metus – 177 gyventojais.

Pagal Rėkyvos seniūnijos teritorijos suskirstymą į seniūnaitijas, jų teritorijose deklaravusių gyvenamąją vietą gyventojų skaičius:

| Seniūnaitijos | 2020 m. | 2021 m. | 2022 m. |
| --- | --- | --- | --- |
| Bačiūnų seniūnaitijoje | 2085 | 2141 | 2099 |
| Centro seniūnaitijoje | 1542 | 1544 | 1634 |
| Vyturių seniūnaitijoje | 1582 | 1658 | 1787 |
| Iš viso | **5209** | **5343** | **5520** |

2022 metais Rėkyvos seniūnijoje gauti 23 pranešimai dėl administracinių nusižengimų (veika fiksuota vaizdo įrašymo priemonėmis), kuriais vadovaujantis pradėtos administracinės teisenos, surašyti administracinio nusižengimo protokolai, skirtos piniginės baudos nusižengimą padariusiems asmenims. Visi minėti pranešimai gauti ir nusižengimai pagal ANK 367 str. padaryti sodų bendrijų teritorijose netinkamai atsikratant didelių gabaritų ar žaliosiomis atliekomis. Dažniausiai didelių gabaritų atliekos būdavo paliekamos greta bendro naudojimo atliekų konteinerių, nesilaikant tokių atliekų išvežimo grafikų, kartais net apsunkinant priėjimą prie bendro naudojimo konteinerių. Žaliosios atliekos paliekamos greta konteinerių arba sudedamos į joms skirtus didmaišius su polietileniniais maišais.

Per 2022 metus seniūnijoje buvo gauti ir rengti raštai, išduotos pažymos, organizuoti susirinkimai, kurių duomenys pateikti lentelėje:

| Seniūnijoje | 2020 m. | 2021 m. | 2022 m. |
| --- | --- | --- | --- |
| Gauta raštų | 71 | 85 | 122 |
| Išsiųsta raštų | 162 | 197 | 225 |
| Išduotos pažymos apie šeimos sudėtį | 5 | 1 | 6 |
| Suorganizuota susirinkimų | 1 | 1 | 1 |
| Suorganizuota sueigų su seniūnaičiais | 4 | 2 | 2 |
| Atlikta notarinių veiksmų | 7 | 8 | 2 |

Dvi išplėstinės seniūnaičių sueigos. Sueigos organizuotos nuotoliniu apklausos būdu.

2022 metų birželio 26 d. įvyko Bačiūnų g. seniūnaitijos susirinkimas su sodų bendrijų, kurių teritorijos ribojasi su Bačiūnų gatvės dviračių taku pirmininkais. Susirinkimas sušauktas dėl problemos su lietaus vandens nutekėjimu iš sodų bendrijų teritorijos. Vadovaujantis susirinkime priimtu nutarimu, raštu kreiptasi į Šiaulių miesto savivaldybės administracijos direktoriaus pavaduotoją su prašymu išvalyti greta sodų bendrijų esančius melioracijos griovius, kad būtų geras paviršinio vandens pralaidumas. Grioviai buvo išvalyti.

**II. GYVENAMOSIOS VIETOS DEKLARAVIMAS**

Seniūnijoje tvarkomi priskirtos teritorijos gyventojų gyvenamosios vietos deklaravimo duomenys, kurie perduodami Gyventojų registrui, priimamos seniūnijos gyventojų gyvenamosios vietos deklaracijos, tikrinamas jų pildymo teisingumas, priimamas sprendimas dėl deklaravimo duomenų taisymo, keitimo ar naikinimo, išduodamos pažymos, teikiama gyvenamosios patalpos savininkui informacija apie asmenis, deklaravusius gyvenamąją vietą jiems nuosavybės ar kitokio teisėto valdymo, naudojimo ar disponavimo teise priklausančioje patalpoje.

| Rėkyvos seniūnijoje | 2020 m. | 2021 m. | 2022 m. |
| --- | --- | --- | --- |
| Deklaravo gyvenamąją vietą | 213 | 161 | 206 |
| Deklaravo išvykimą į užsienį | 27 | 10 | 13 |
| Išduota pažymų apie deklaruotą gyvenamąją vietą | 204 | 201 | 249 |
| Išduota gyvenamųjų patalpų savininkams pažymų apie asmenis, deklaravusius gyvenamąją vietą jų valdoje | 4 | 9 | 13 |
| Kreiptasi dėl deklaravimo duomenų naikinimo | 14 | 19 | 27 |
| Kreiptasi dėl deklaravimo duomenų pakeitimo | 16 | 0 | 2 |
| Priimta sprendimų dėl deklaravimo duomenų panaikinimo ir pakeitimo | 28 | 19 | 23 |
| Įtraukta gyventojų jų prašymu į gyvenamosios vietos neturinčių asmenų apskaitą | 39 | 37 | 55 |
| Išduota pažymų apie įtraukimą į gyvenamosios vietos neturinčių asmenų apskaitą | 34 | 37 | 55 |

**III. SOCIALINĖ SRITIS**

Šiaulių miesto savivaldybės Viešosios bibliotekos Rėkyvos filialas aptarnauja 210 skaitytojų, iš jų 121 skaitytojas iki 18 metų.

Viešosios įstaigos „Šiaulių centro poliklinikos“ Rėkyvos ambulatorijos pateiktais duomenimis, Rėkyvos ambulatorijos aptarnaujamoje teritorijoje yra 281 (2020 metais – 229, 2021 metais - 259) neįgalūs suaugusieji asmenys ir 17 (2020 metais – 10, 2021 metais - 12) neįgalių vaikų. Asmenų turinčių specialiuosius nuolatinės slaugos poreikius yra 69 (2020 metais – 135, 2021 metais - 111) suaugusieji asmenys, specialiuosius nuolatinės priežiūros poreikius 63 suaugusieji asmenys, vaikų nėra. Rėkyvos ambulatorijoje viso aptarnaujami 2425 užsiregistravę pacientai (2021 metais – 2465 pacientai).

Rėkyvos progimnazijos pateiktais duomenimis 2021 - 2022 mokslo metais mokykloje mokėsi 207 mokiniai (2020-2021 – 195), iš jų 106 ( 2020-2021 – 96) pradinėse klasėse. 2022 metais ikimokyklinio ugdymo grupes iš viso lankė 112 vaikų, iš jų 21 priešmokyklinę grupę. Lopšelį darželį „Bangelė“ 2020 metais lankė 112 vaikų, iš jų 20 priešmokyklinę grupę. 2021 metais minėtą lopšelį darželį lankė 111 vaikų, iš jų 20 priešmokyklinę grupę.

Rėkyvos gyvenvietės bendruomenė dalyvauja „Maisto banko“ veikloje, parveža į bendruomenės patalpas ir išdalina maisto produktus nepasiturintiems. Paramą maisto produktais gauna apie 150 seniūnijos gyventojų.

Įvairiais socialiniais klausimais bendradarbiauta su Šiaulių miesto savivaldybės administracijos Socialinių išmokų ir kompensacijų skyriumi, Socialinių paslaugų skyriumi, Šiaulių apskrities VPK Šiaulių miesto ir rajono PK bendruomenių policijos pareigūnais, Lietuvos probacijos tarnybos Šiaulių regiono skyriumi, Šiaulių regiono atliekų tvarkymo centru, Šiaulių apskrities priešgaisrine gelbėjimo valdyba bei Šiaulių vyskupijos kurija.

**IV. LĖŠŲ PANAUDOJIMAS**

2022 metais iš Miesto infrastruktūros objektų priežiūros, modernizavimo ir plėtros programos Rėkyvos seniūnijai skirta 7500 Eur ilgalaikio turto įsigijimui ir 7500 Eur smulkiems darbams atlikti.

2022 metais įsigytas ilgalaikis turtas: traktoriukas-vejapjovė – 5950 Eur, krūmapjovė (trimeris) „Maruyama“ – 540 Eur.

Taip pat pirkti įrenginiai: žoliapjovė – 480 Eur, orapūtė lapams – 330 Eur.

Rėkyvos seniūnijoje buvo pjaunami ir genimi tik tie medžiai, kurie kėlė grėsmę transporto priemonių ir žmonių saugumui, elektros energijos tiekimui, statiniams. Tokių medžių šalinimui, genėjimui išleista – 5243,78 Eur.

Žoliapjovių, krūmapjovių remontas, dalys, eksploatacinės medžiagos – 921,5 Eur.

Ūkinės prekės, rankiniai įrankiai – 115,22 Eur.

Kalėdinės eglutės prie Rėkyvos kultūros centro papuošimas – 453,75 Eur.

Rėkyvos seniūnija 2021 metais už Kalėdų eglutės atgabenimą, pastatymą prie Rėkyvos kultūros centro ir papuošimą sumokėjo 1264 Eur. 2022 metais Rėkyvos seniūnija apmokėjo tik Kalėdinės eglutės papuošimo išlaidas – 453,75 Eur, atvežimą ir pastatymą suorganizavo (apmokėjo) Miesto ūkio ir aplinkos skyrius. Todėl susidarė 765,75 Eur likutis (lėšos buvo numatytos apmokėti eglutės atvežimą ir pastatymą).

Būtina paminėti ir dar didesnę pagalbą, kurią suteikė Miesto ūkio ir aplinkos skyrius Rėkyvos seniūnijos aplinkos tvarkymui. Buvo sutvarkyti visi 27 suoliukai, esantys Vyturių g. nuo Bačiūnų g. iki „Pumpuro“ autobusų žiedo greta dviračių tako. Suoliukų sutvarkymas kainavo 3920,4 Eur.

**V. ATLIKTOS PASLAUGOS**

Rėkyvos seniūnijos aptarnaujamoje teritorijoje buvo vykdoma: mechanizuotas gatvių važiuojamosios dalies, šaligatvių, takų valymas, barstymas šlapiųjų druskų mišiniu žiemą. Kovo – lapkričio mėnesiais greideriu lygintos Spyglių, Strazdų, Žiogų gatvės. Atlikti asfalto dangos duobių taisymo darbai: Vyturių, Pirties, Šviesos, Mechanikų, Lingailių gatvėse.

Žolės pjovimas Rėkyvos seniūnijos teritorijoje esančiuose viešuosiuose plotuose, krūmų kirtimas, medžių, keliančių grėsmę šalinimas, nelegalių sąvartynų tvarkymas, šakų, lapų ir kitų žaliųjų atliekų surinkimas, išvežimas. Rėkyvos ežero pakrantės ir parko priežiūra. Pavasarį ežero pakrantė papildyta smėliu.

Minėtiems sezoniniams darbams atlikti pagal Užimtumo didinimo programą 2022 metų balandžio – gegužės mėnesiais įdarbinti 4 asmenys. Pastariesiems sezoninis (6 mėnesių) darbo laikotarpis baigėsi spalio 26 – lapkričio 16 d. Visi dirbusieji buvo vyresnio amžiaus ir apie 25 procentus dirbto laiko turėjo nedarbingumą (sirgo).

Rėkyvos ežero pėsčiųjų tiltui buvo pagaminti ir pritvirtinti ženklai, draudžiantys šokinėti į vandenį, naudoti pirotechnikos priemones.

Teritorijos tvarkymo ir kelių priežiūros klausimais bendradarbiauta su Šiaulių miesto savivaldybės administracijos Miesto ūkio ir aplinkos skyriumi, Aplinkos apsaugos departamento prie Aplinkos ministerijos Šiaulių valdyba, UAB „Šiaulių vandenys“, UAB „Ecoservise projektai“, AB „Šiaulių plentas“, UAB „Švarinta“, UAB „Šiaulių apželdinimas“, Šiaulių regiono atliekų tvarkymo centru ir kt.

**VI. SOCIALINIAI PARTNERIAI**

Per 2022 metus bendradarbiauta su Šiaulių mieste ir Rėkyvoje esančiais socialiniais partneriais: Rėkyvos gyvenvietės bendruomene, Rėkyvos seniūnijos bendruomene „Vyturiai“, „Bačiūnų“ bendruomene, Šiaulių Žalgirio jachtklubu, asociacija „Rėkyvos vandens klubas“, Šiaulių vyskupijos kurija ir religinės bendruomenės nariais, Rėkyvos progimnazija.

**VII. BENDRUOMENIŲ IR NEVYRIAUSYBINIŲ ORGANIZACIJŲ PROJEKTINĖ VEIKLA**

Įgyvendinant Nevyriausybinių organizacijų ir bendruomeninės veiklos stiprinimo 2022 metų veiksmų plano įgyvendinimo 1.1.4. priemonę „Stiprinti bendruomeninę veiklą savivaldybėse“, buvo pateiktas Rėkyvos gyvenvietės bendruomenės projektas „Rėkyvos burės informuoja“, kurio įgyvendinimui buvo skirta 5850 Eur ir Rėkyvos seniūnijos bendruomenės „Vyturiai“ projektas „Bendruomenės veiklos stiprinimas“, kurio įgyvendinimui buvo skirta 4890 Eur. Projektai įgyvendinti. Įgyvendinant projektą „Rėkyvos burės informuoja“ buvo sutvarkyti ir atnaujinti Rėkyvos seniūnijoje stovintys, burės formą primenantys, trys informaciniai stendai ir teritorijos prie jų.

Asociacija „Bačiūnų bendruomenė“ teikė projektą kaip nevyriausybinė organizacija, tačiau nesurinko reikiamo vertinimo balo, finansavimo negavo ir projekto nevykdė.

Rėkyvos gyvenvietės bendruomenės narė Genovaitė Goncerauskienė 2021 metais surinko apie 150 gyventojų parašų ir pateikė prašymą Šiaulių m. savivaldybės administracijai atnaujinti Pirties g. pėsčiųjų tako dangą. (2022 metais minėtas takas nuo Energetikų g. iki Pirties g. 5 namo buvo sutvarkytas). 2022 metais G. Goncerauskienė surinko apie 300 gyventojų parašų ir pateikė prašymą Šiaulių miesto savivaldybės administracijai sutvarkyti (atnaujinti) pėsčiųjų taką nuo Poilsio g. iki Pirties g.

2022 metų pabaigoje „Idėjos Šiauliams“ konkursui, dalyvaujamojo biudžeto finansavimui gauti projektą „Rėkyvos parko tako ir ežero pakrantės sutvarkymas“ pateikė sodininkų bendrijos „Rėkyva“ narys Andrius Pladys.

**VIII. BENDROMENINIŲ ORGANIZACIJŲ NEPROJEKTINĖ VEIKLA**

2022 metų rudenį išryškėjo nauja visuomeninės veiklos forma – bendruomenių neprojektinė veikla. Asociacija „Rėkyvos vandens klubas“ 2022-09-04 suorganizavo renginį „Jurga, plaukiam į Rėkyvą“, kurio metu vyko jachtų regata, o pagrindinis šventės renginys buvo Lauros Remeikienės ir grupės „Vairas“ koncertas minėto vandens klubo teritorijoje, Rėkyvos ežero pakrantėje. 2022-09-17 Rėkyvos gyvenvietės bendruomenė, seniūnija ir miesto kultūros centras suorganizavo renginį „Derliaus šventė“ Rėkyvos kultūros centre. Rėkyvos gyvenvietės bendruomenė ir Kultūros centras 2022 m. lapkričio 5 d. Rėkyvos kultūros centre suorganizavo „Pyragų dienos šventę“. Į visus renginius buvo kviečiami ir miesto gyventojai. Renginiai buvo nemokami. Būtų tikslinga, kad tokie renginiai taptų ir projektiniais ir kasmetiniais, tradiciniais renginiais.

Informacija apie Rėkyvos seniūnijoje vykdomus projektus ir seniūnijos veiklą viešinta Šiaulių miesto savivaldybės interneto svetainėje [www.siauliai.lt](http://www.siauliai.lt), socialiniame tinkle Facebook, Savivaldybės ir seniūnijos patalpose, skelbimų lentose bei visuomenės informavimo priemonėse.

Seniūnas Audronius Ribikauskas